text: Vandt med ide til at undgå cyklistulykker
  15 november 2012 kl. 11.18
  7. klasse fra Bredsten-Gadbjerg Skole vandt landsfinalen i opfinderkonkurrencen Edison. De har arbejdet med en ide, som skal mindske antallet af højresvingsulykker.
  De opfindsomme elever belv hyldet foran 5000 deltagere ved Danish Entrepreneurship Award i Fredericia. 
  Temaet for idé- og innovationskonkurrencen var i år "Bedre By". Og idéen, som begejstrede dommerne mest, var Bredsten-Gadbjergs særlige trafikløsning, som skal forhindre højresvingsulykker. En sensor på trafiklyset registrerer, om der er cyklister på vej. På den måde kan f.eks. en lastbilschauffør, ved at kigge på trafiklyset se, hvornår han må dreje.
  Udover klapsalverne og æren får eleverne med sig hjem en check på 10.000 kr. til klassekassen. Edison er navnet på en landsdækkende årligt tilbagevendende idé- og innovationskonkurrence der kulminerer i en stor landsfinale.
  2. præmien gik til Fuglsangsgårdsskolen i Virum, mens 7. klasse fra Egtved Skole løb med 3. pladsen.
  